**ELŐTERJESZTÉS**

Tiszavasvári Város Önkormányzata Képviselő-testületének

2022. június 16-án tartandó rendes, nyílt ülésére

Az előterjesztés tárgya: **az idegenforgalmi adóról szóló önkormányzati rendelet módosításáról**

Melléklet:

A napirend előterjesztője: Dr. Kórik Zsuzsanna jegyző

Az előterjesztést készítette: Gulyás Gabriella

Az előterjesztés ügyiratszáma: 8593-1/2022 .

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | SZMSZ 4. melléklet 1.8. pontja |
|  |  |
|  |  |

Az ülésre meghívni javasolt szervek, személyek:

|  |  |
| --- | --- |
|  |  |
|  |  |
|  |  |
|  |  |
|  |  |

Egyéb megjegyzés:

…………………………………………………………………………………………………………………………………………………………………………

Tiszavasvári, 2022. június 10.

Gulyás Gabriella

témafelelős

Tiszavasvári Város Jegyzőjétől

***4440 Tiszavasvári, Városháza tér 4. sz.***

***Tel.: 42/520-500 Fax.: 42/275–000 e–mail: tvonkph@tiszavasvari.hu***

Témafelelős: Gulyás Gabriella

# E L Ő T E R J E S Z T É S

**- a Képviselő-testülethez –**

**az idegenforgalmi adóról szóló önkormányzati rendelet módosításáról**

**Tisztelt Képviselő-testület!**

I. A helyi adókról szóló módosított 1990. évi C. törvény (továbbiakban: Htv.) felhatalmazása alapján az önkormányzat Képviselő-testülete rendelettel az illetékességi területén helyi adókat vezethet be.

A Htv. 6. § alapján az önkormányzat adómegállapítási joga arra terjed ki, hogy helyi adókat vagy azok valamelyikét bevezesse, a már bevezetett adót hatályon kívül helyezze, illetőleg módosítsa, azonban az évközi módosítás naptári éven belül nem súlyosbíthatja az adóalanyok adóterheit.

Az idegenforgalmi adókötelezettség terheli azt a magánszemélyt, aki nem állandó lakosként az önkormányzat illetékességi területén legalább egy vendégéjszakát eltölt. Az adó beszedésére kötelezett a szállásadó, a fizetendő adót a szálláshely ellenérték fejében történő átengedése esetén a szállásdíjjal együtt szedi be, az adóbeszedésre kötelezett akkor is tartozik az adót befizetni, ha annak beszedését elmulasztotta.

Tiszavasvári Képviselő-testület megalkotatta a 39/2019. (XI.29.) az idegenforgalmi adóról szóló önkormányzati rendeletet, mely 2020. január 1-től hatályos.

Az önkormányzat részéről 2021. évben felmerült lehetőségként az idegenforgalmi adó nyilvántartására szolgáló vendégnyilvántartó könyv vezetési kötelezettségének megszüntetése, azonban az adóellenőrzés miatt célszerűnek tartottuk a nyilvántartást megtartani az ellenőrzés segítése érdekében.

A legutóbbi képviselő-testületi ülésen történő képviselői felvetésre ismételten felülvizsgáltuk a vendégkönyv nyilvántartási kötelezettség megszüntetésének lehetőségét. Tapasztalataink alapján most már városunkban is megfelelően működik a Nemzeti Turisztikai Adatszolgáltató Központ és a szálláshely-szolgáltató szoftver használat, melynek adatait az ASP rendszeren keresztül önkormányzatunk is eléri, ezért javaslom a papír alapú vendégkönyv vezetési kötelezettség eltörlését 2022. július 1-től.

A turisztikai térségek fejlesztésének állami feladatairól szóló 2016. évi CLVI. törvény alapján nem kötelező papír alapú vendégkönyv vezetése. Nyilvántartás elektronikus vezetése szoftver alkalmazásával elegendő. Így az önkormányzatnak lehetősége van jelen rendelet módosítására.

II. A rendelet kihirdetése és hatályba lépése közötti időtartamra vonatkozó szabályozás:

A Magyarország gazdasági stabilitásáról 2011. évi CXCIV. törvény 32. §-a értelmében a fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály kihirdetése és hatálybalépése között legalább 30 napnak el kell telnie. Ezt a rendelkezést az önkormányzati rendeletekre is kell alkalmazni.

Jelen módosításra azonban ez nem értelmezhető, mivel sem többletfizetési kötelezettség, sem kedvezmény megvonása nem történik.

Fentiekre tekintettel a rendelet hatálybalépésének időpontjaként 2022. július 1. napját javaslom.

III. Az idegenforgalmi adó rendelet előzetes hatásvizsgálata:

A jogalkotásról szóló 2010. évi CXXX. törvény 17. § (1) bekezdése a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható követelményeit. Az előzetes hatásvizsgálat eredményről a testületet tájékoztatni kell.

A törvény 17. § (2) bekezdése szerint a hatásvizsgálat során vizsgálni kell:

*a)* a tervezett jogszabály valamennyi jelentősnek ítélt hatását, különösen

*aa)* társadalmi, gazdasági, költségvetési hatásait,

*ab)* környezeti és egészségi következményeit,

*ac)* adminisztratív terheket befolyásoló hatásait, valamint

*b)* a jogszabály megalkotásának szükségességét, a jogalkotás elmaradásának várható következményeit, és

*c)* a jogszabály alkalmazásához szükséges személyi, szervezeti, tárgyi és pénzügyi feltételeket.

A fentiek alapján a rendeletalkotásának várható következményeiről – az előzetes hatásvizsgálat tükrében – az alábbi tájékoztatást adom:

1. A rendelet alkotás valamennyi jelentősnek ítélt hatása, különösen:

1.1. társadalmi, gazdasági, költségvetési hatása:

Az előterjesztés társadalmi tényezőket nem érinti.

Az előterjesztésben foglalt tervezet az idegenforgalmi adó, mint helyi adó szabályozását tárgyalja.

2. A környezeti és egészségi következményei:

Jelen rendelet módosításának következményeként környezeti, egészségügyi hatás nincs.

3. Az adminisztratív terheket befolyásoló hatása:

A szálláshely adók adminisztratív terhei csökkennek. Az önkormányzatnál az adminisztratív személyzet a korábbiaknak megfelelően rendelkezésre áll.

4. A rendelet megalkotásának szükségessége:

Az idegenforgalmi adó beszedésének jogalapját, az adónem bevezetését az önkormányzati rendelet megalkotása biztosítja.

5. A jogalkotás elmaradásának várható következményei:

Jelen rendelet módosítása nem jogszabályi kötelezettség.

6. Alkalmazásához szükséges személyi, szervezeti, tárgyi és pénzügyi feltételek:

A rendelet módosítása nem változtat a jelenlegi helyi adó rendeletek végrehajtása során megkívánt feltételeken. A személyi feltétel biztosított.

**Tisztelt Képviselő-testület!**

Kérem a Képviselő-testületet, fentiek figyelembevételével az előterjesztést megtárgyalni és az idegenforgalmi adó rendelet módosításáról dönteni szíveskedjen.

Tiszavasvári, 2022. június 10.

Dr. Kórik Zsuzsanna

jegyző

RENDELETTERVEZET

**Tiszavasvári Város Önkormányzata Képviselő-testületének .../2022. (……) önkormányzati rendelete**

**Tiszavasvári Város Önkormányzata az idegenforgalmi adóról szóló 39/2019. (XI.29.) önkormányzati rendeletének módosításáról**

A helyi adókról szóló többször módosított 1990. évi C. törvény 1. §.-ának (1) bekezdésében kapott felhatalmazás alapján, az Alaptörvény 32. cikk (1) bekezdés a.) pontjában meghatározott és Magyarország helyi önkormányzatokról szóló 2011. évi CLXXXIX. törvény 42. §-ban meghatározott feladatkörében eljárva – a Tiszavasvári Város Önkormányzata Képviselő-testülete szervezeti és működési szabályzatáról szóló 6/2022. (II.25.) önkormányzati rendelet 4. sz. melléklete 1.8 pontja által biztosított véleményezési jogkörében illetékes Pénzügyi és Ügyrendi Bizottság véleményének kikérésével - a következőket rendeli el:

**1. §**

Az idegenforgalmi adóról szóló 39/2019. (XI.29.) önkormányzati rendelet 4. §-a helyébe a következő rendelkezés lép:

**„4. §**

(1) Az adóbeszedésre kötelezett szálláshely-kezelő szoftvert köteles használni, mely a Nemzeti Turisztikai Adatszolgáltató Központ számára adatok továbbítására, továbbá az idegenforgalmi adó alapja és az igénybe vett adómentesség megállapítására alkalmas.

(2) Az adó beszedésére kötelezett szállásadónak az adómentességre jogosító tartózkodást igazolni kell, ennek hiányában az idegenforgalmi adót be kell szednie, és meg kell fizetnie az adóhatóságnak.”

**2. §**

Az idegenforgalmi adóról szóló 39/2019. (XI.29.) önkormányzati rendelet a következő 4/A. §-sal egészül ki:

**„4/A. §**

E rendelet alkalmazásában szálláshely-kezelő szoftver: a szálláshely-szolgáltató által kötelezően használt olyan informatikai program, amely vendégnyilvántartás vezetésére és a Nemzeti Turisztikai Adatszolgáltató Központ számára adatok továbbítására alkalmas. Ezen túl az idegenforgalmi adóbevallás, vagy nyilatkozat elkészítéséhez tartalmazza a vendég és az adóbeszedő azonosításához, az idegenforgalmi adóalap, a helyi adókról szóló 1990. évi C. törvény 31. §-ában biztosított adómentességek, az idegenforgalmi adó alapja és összege megállapításához szükséges adatokat.”

**3. §**

Ez a rendelet 2022. július 1-jén lép hatályba.

Tiszavasvári, 2022. június 10.

**Szőke Zoltán Dr. Kórik Zsuzsanna**

**polgármester jegyző**

A rendelet kihirdetve: 2022. június 10.

**Dr. Kórik Zsuzsanna**

**jegyző**

**Általános indokolás**

Az államháztartásról szóló 2011. évi CXCV. törvény 34. § (1)-(5) bekezdésében foglaltak szerint, a helyi önkormányzat költségvetési rendeletét módosíthatja. A helyi adókról szóló többször módosított 1990. évi C. törvény helyi 6. § alapján az önkormányzat adómegállapítási joga arra terjed ki, hogy helyi adókat vagy azok valamelyikét bevezesse, a már bevezetett adót hatályon kívül helyezze, illetőleg módosítsa, azonban az évközi módosítás naptári éven belül nem súlyosbíthatja az adóalanyok adóterheit.

Jelen módosítás indoka a papír alapú vendégkönyv megszüntetése.

**Részletes indokolás**

1. **§-hoz**

A 4.§ módosítása a papír alapú vendégkönyv megszüntetésére irányul. Az adóbeszedésre kötelezett szálláshely-kezelő szoftvert köteles használni, mely a Nemzeti Turisztikai Adatszolgáltató Központ számára adatok továbbítására alkalmas.

1. **§-hoz**

Egy fogalom meghatározás kerül szabályzásra a rendelet 4/A . §-ában, melyben a szálláshely-kezelő szoftver fogalmát pontosítjuk.

1. **§-hoz**

A rendelet hatálybalépéséről rendelkezik.