**ELŐTERJESZTÉS**

**Tiszavasvári Város Önkormányzata Képviselő-testületének**

**2022. június 16-án tartandó rendes ülésére**

Az előterjesztés tárgya: „Tiszavasvári Gyógyfürdő fejlesztése” című ET-2020-02-060 projekt azonosítószámú pályázat kivitelezési munkálataira közbeszerzési eljárás megindítása

Mellékletek: Előterjesztés melléklete: Helyszínrajz, Alaprajzok

Határozat melléklete: Ajánlattételi felhívás, közbeszerzési dokumentáció, szerződés-tervezet

Az előterjesztés előadója: Szőke Zoltán polgármester

Az előterjesztés témafelelőse: Kovács Edina - ügyintéző

Az előterjesztés ügyiratszáma: TPH/116-29/2022.

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | SZMSZ. 4. melléklet 1.22. |
|  |  |

Az ülésre meghívni javasolt szervek, személyek:

|  |  |
| --- | --- |
|  |  |
|  |  |
|  |  |

Egyéb megjegyzés: -

Tiszavasvári, 2022. június 10.

Kovács Edina

témafelelős

**TISZAVASVÁRI VÁROS POLGÁRMESTERÉTŐL**

4440 Tiszavasvári, Városháza tér 4.

Tel: 42/520-500. Fax: 42/275-000. E-mail: tvonkph@tiszavasvari.hu

Témafelelős: Kovács Edina

## ELŐTERJESZTÉS

### **A Képviselő-testülethez**

**„Tiszavasvári Gyógyfürdő fejlesztése” című ET-2020-02-060 projekt azonosítószámú pályázat kivitelezési munkálataira közbeszerzési eljárás megindítása**

Tisztelt Képviselő-testület!

A „Tiszavasvári Gyógyfürdő fejlesztése” című ET-2020-02-060 projekt azonosítószámú pályázat előkészítési folyamatai elkészültek, azaz rendelkezésünkre állnak az építési, létesítési engedélyek, valamint a kiviteli tervek, melyek alapján a megvalósítása érdekében a közbeszerzésekről szóló 2015. évi CXLIII. törvény (továbbiakban: Kbt.) 81. § (1) bekezdés alapján uniós, nyílt, feltételes eljárásként kerül kiírásra.

A beruházás műszaki tartalma röviden:

50 szobás 4 csillagos szálloda 100-120 vendég kényelmes elhelyezésére szolgál, a szükséges kiszolgáló helyiségekkel, étteremmel, valamint egy wellness+bowling épületrésszel és konferencia teremmel és az azokhoz tartozó vizesblokkal.

Az épület főbejárata az Ifjúsági táborral szemben, az ingatlan északkeleti oldalon kerül elhelyezésre, szélfogóval, recepcióval, lobby bárral, centrális elhelyezkedésben, ugyanis innen lesz megközelíthető a szállásépület, az étterem, a konferencia terem, valamint a wellness és bowling részleg. A tervezett szállodában a fent leírtak szerint kialakításra kerül egy főzőkonyha is, mely a külső vendégek, valamint a szállóvendégek és a konferencia teremben történő - szükség szerinti – ellátáshoz szolgál. Az étteremben befogadóképessége egyidejűleg max. 70 fő. A konferencia terem a főépület részben az emeleten kerül elhelyezésre, a földszinttől teljesen független kialakítással, saját vizesblokkal és saját terasszal, liftes és lépcsős megközelítési lehetőséggel.

Az északi szárnyban épülő wellness részben kialakításra kerül egy gyermek medence, egy családi medence, külső térrel összekötött termál medence, valamint egy kneipp taposó medence. A zavartalan, nyugodt relaxáció érdekében a szauna tér az épületrész emeletére kerül, hangsúlyozott kilátással, pihenőtérrel, 2 db finn szaunával, 2 db infra szaunával, valamint 2 db masszázs helyiséggel. Az épületrész földszintén még elhelyezésre kerül egy 2 pályás bowlingtér, ami a szállodától függetlenül is használható lesz, úgy mint a wellness tér.

A szállás épületrész földszintjén lesznek elhelyezve a személyzeti öltözők, mosdók, irodák, mosoda, általános raktár, stb. Idekerül kialakításra egy külső-belső használatú vendéglátó helyiség, valamint egy üzlethelyiség. A földszinti részen lesz kialakítva a szállóvendégek szórakozási lehetőségéhez igazodva egy játékszoba, valamint egy fitness terem A vendégszobák az első, második és harmadik emeleten kerülnek elhelyezésre 16-16 db szobával, melyek mind pótágyazhatók lesznek, mind fürdővel ellátottak. Az épület minden szintjén elhelyezésre kerül 1-1 gazdasszony szoba a személyzet részére.

A teljes épület akadálymentesített kialakítással készül, ezért minden épületszárnyhoz készül külön lift, minden funkcióhoz biztosítunk akadálymentes mosdót és minden helyiség megközelíthető lesz mozgáskorlátozott személynek is.

Megkérem a Tisztelt Képviselő-testületet, hogy a közbeszerzési eljárás kiírásáról - a határozat-tervezetben foglaltaknak megfelelően - döntést hozni szíveskedjen.

Tiszavasvári, 2022. június 10.

**Szőke Zoltán**

**polgármester**

**HATÁROZAT-TERVEZET**

TISZAVASVÁRI VÁROS ÖNKORMÁNYZATA

**KÉPVISELŐ-TESTÜLETÉNEK**

**……/2022. (VI.16.) Kt. számú**

**határozata**

**„Tiszavasvári Gyógyfürdő fejlesztése” című ET-2020-02-060 projekt azonosítószámú pályázat kivitelezési munkálataira közbeszerzési eljárás megindítása**

Tiszavasvári Város Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 13. § (1) bekezdés 1. pontjában foglalt feladatkörében eljárva az előterjesztést megtárgyalta, és az alábbi határozatot hozza:

1. **Elfogadja a határozat 1. mellékletét képező Tiszavasvári Gyógyfürdő fejlesztése” című ET-2020-02-060 projekt azonosítószámú pályázat keretében megvalósítandó Szálloda kivitelezési munkáival kapcsolatos közbeszerzési ajánlattételi dokumentációt, az ajánlattételi felhívás tartalmát és a szerződés-tervezetet.**
2. **Felkéri a polgármestert, hogy gondoskodjon az eljárást megindító felhívást tartalmazó hirdetmény feladásáról a TED-ben.**

**III. Felkéri a Bíráló Bizottságot, hogy az ajánlattételi határidő lejártát követően a javaslatáról tájékoztassa a Képviselő-testületet.**

**Határidő:** azonnal, esedékességkor **Felelős:** Szőke Zoltán polgármester